لّونڭاج ؤلا لّوغة د لبرماجة هيّا مجموعة د تّعليمات ؤ لقواعد لواجدة لي كاتطرجم ترّينڭة د لحروف ؤلا د لعناصر لمتشافة (ف لحالة د لّونڭاجات د شّوفان) ل لونڭاج د لماكينة باش تحصل على نواع مختالفين د نّتايج (نتيجة د حساب، تبدال ف شّكل ديال شي عنصر د شّاشة، ؤ زيد ؤ زيد). لّونڭاجات د لبرماجة هوما نوع من نواع لّونڭاجات د لورديناتور، ؤ كيتخدّمو ف لبرماجة د لورديناتور باش يأمپليمونطيو ألڭوريتمات. لمجموع ديال تّعليمات لمتسلسلة لي كاتأمپليمونطي شي ألڭوريتم كاتسمّا پروڭرام ؤلا برنامج، ؤ نّص د لپروڭرام كيتسمّا كوض سورس. من لبدية د لقرن 19، تستعملو پروڭرامات باش يتحكّمو ف لماكينات، بحال لماكينة د جاكار ديال تّيكستيل، لبواطة د لموسيقا، ؤ لپيانولا (پيانو كيلعب راسو). هاد لپروڭرامات لّولين ماكانوش كيعطيو نتيجة مختالفة (أوتپوت) على حساب شنو تدخّل (إنپوت). كاينين لألاف د لّونڭاجات لي تّختارعو ؤ باقين كيتّختارعو. كلا لونڭاج نقدرو نقسّموه ل جوج عناصر أساسيين: سّانطاكس لي كيمتّل شّكل ديالو، ؤ سّيمانتيكية لي كاتمتّل لمعنى. بعض لّونڭاجات كيكونو معرّفين ف شي سطوندار موتّق (بحال لّونڭاج سّي لي معرّف ف من طاراف مونضّامة إيزو)، ؤ كاين لي كاتكون فيه شي نسخة لي طاغية ؤ مستعملة بزاف بلا ماتكون موحّدة بشكل رسمي بحال پورل.